b'\n_START_ARTICLE_\nMarutei Tsurunen\n_START_PARAGRAPH_\nMarutei Tsurunen (japansk: \xe3\x83\x84\xe3\x83\xab\xe3\x83\x8d\xe3\x83\xb3 \xe3\x83\x9e\xe3\x83\xab\xe3\x83\x86\xe3\x82\xa4 el. \xe5\xbc\xa6\xe5\xbf\xb5 \xe4\xb8\xb8\xe5\x91\x88 = Tsurunen Marutei) \xe2\x80\x93 (f. 30. april 1940, Jaakonvaara, Lieksa i Finland), som Martti Turunen, er en japansk politiker og det f\xc3\xb8rste vesterlandsk f\xc3\xb8dte medlem af Overhuset i Japans Parlament.\n_START_SECTION_\nBiografi\n_START_PARAGRAPH_\nTurunen er f\xc3\xb8dt 30. april 1940 i landsbyen Jaakonvaara, i Nord-Karelen. Som fire\xc3\xa5rig var han en af de f\xc3\xa5, der oplevede angrebet p\xc3\xa5 landsbyen, og tilegnede sig en pacifistisk livsholdning._NEWLINE_I en alder af 27 \xc3\xa5r tog han i 1967 sammen med sin finske kone til Japan som luthersk mission\xc3\xa6r. I 1974 blev han skilt fra sin finske kone, gift p\xc3\xa5 ny med sin japanske kone, Sachiko, og besluttede sig for at sl\xc3\xa5 sig permanent ned i Japan. Turunen opn\xc3\xa5et japansk statsborgerskab i 1979 og \xc3\xa6ndrede samtidigt officielt sit navn til Marutei Tsurunen, som det kr\xc3\xa6ves for opn\xc3\xa5else af japansk statsborgerskab.\n_START_SECTION_\nPolitik\n_START_PARAGRAPH_\nTsurunen indvalgtes i 1992 i kommunalbestyrelsen i byen Yugawara i Pr\xc3\xa6fekturet Kanagawa, som det f\xc3\xb8rste vesterlandske kommunalbestyrelsesmedlem i Japans historie. I 1995 fors\xc3\xb8gte han at blive indvalgt i Overhuset i Japans Parlament og fik 340.000 stemmer, hvilket dog ikke var tilstr\xc3\xa6kkeligt til en plads i parlamentet. Ved det efterf\xc3\xb8lgende valg i 1998 opn\xc3\xa5ende han 500.000 stemmer, hvilket var ca. 7.000 stemmer fra at opn\xc3\xa5 en plads. Efter to valg til Overhuset fors\xc3\xb8gte han i 2000 at blive indvalgt i Underhuset, dog uden held. Ved det tredje fors\xc3\xb8g til Overhuset opn\xc3\xa5ede han i 2001 en plads som f\xc3\xb8rste suppleant for sit parti. F\xc3\xb8rst da den popul\xc3\xa6re tv-v\xc3\xa6rt Kyosen \xc5\x8chashi (\xe5\xa4\xa7\xe6\xa9\x8b\xe5\xb7\xa8\xe6\xb3\x89) tog sin afsked fra parlamentet det efterf\xc3\xb8lgende \xc3\xa5r, fik Tsurunen den l\xc3\xa6nge ventede plads i Overhuset den 4. oktober 2002. Tsurunen fornyede sin plads i Overhuset ved valget i juli 2007. Han opn\xc3\xa5ede p\xc3\xa5 den landsomfattende liste over 241.000 stemmer, eller 6. flest stemmer i sit eget parti. _NEWLINE_Tsurunens politiske m\xc3\xa6rkesager er bl.a. \xc3\xb8kologisk bevidsthed, mindskning af korruptionen og den nordiske \xc3\xa6ldrepleje. Japans Demokratiske Parti er Japans st\xc3\xb8rste oppositionsparti med sine 84 pladser i Overhuset og 178 pladser i Underhuset i Det Japanske Parlament._NEWLINE_Som senator har Tsurunen deltaget som medlem af landbrugs-, skovbrugs- og fiskeriudvalgene, regeringsudvalget samt formand for s\xc3\xa6rudvalget for sp\xc3\xb8rgsm\xc3\xa5lene om Okinawa og Norden._NEWLINE_Tsurunen har oversat flere b\xc3\xb8ger fra japansk til finsk, bl.a. Genji monogatari og selv skrevet adskillige b\xc3\xb8ger p\xc3\xa5 japansk. En af dem, Nihon-jin ni naritai (\xe6\x97\xa5\xe6\x9c\xac\xe4\xba\xba\xe3\x81\xab\xe3\x81\xaa\xe3\x82\x8a\xe3\x81\x9f\xe3\x81\x84) dvs. "Jeg vil v\xc3\xa6re japaner" er udkommet p\xc3\xa5 finsk med titlen Martti Turusen japanilainen el\xc3\xa4m\xc3\xa4 (WSOY 1994, ISBN 951-0-19824-2).'